དེ་ལ་ང་ཚོས་གལ་ཏེ་ལོ་སར་ཐེངས་གཅིག་པོ་དེ་འཛམ་བུའི་གླིང་གི་མི་མང་པོ་དང་བསྟུན་ནས་སྤྱི་ལོའི་ལོ་སར་འདི་བཏང་བ་ཡིན་ན།དེའི་ཚེ་ལོ་ཟླ་ཞག་དུས་ཀྱི་རྣམ་གཞག་རྣམས་ཀྱང་འཛམ་བུ་གླིང་གི་མི་མང་ཤོས་ལ་བསྟུན་མི་དགོས་པའི་རྒྱུ་མཚན་ཅི་ཡང་མེད་པས།དེ་ལྟ་ན་སྤྱི་རྩིས་ལ་མེད་པར་བདག་ཅག་ལ་རིང་ནས་ཡོད་པའི་རྣམ་གཞག་མང་པོ་ཞིག་ཀྱང་ཡང་ན་ནི་སྤྱི་ལོ་ཉིད་ལ་བསྟུན་དགོས་ལ།ཡང་ན་ནི་རང་བཞིན་གྱི་མེད་པ་ཆགས་འགྲོ་སྟེ།དཔེར་ན།དབྱར་དགུན་གྱི་ཉི་ལྡོག་དང་།དགུ་དང་པོར་ས་འགད།དགུ་གཉིས་པར་རྡོ་འགད།སོགས་ཀྱི་སྐྱེ་བོ་དམངས་ལ་ཆགས་པའི་རྣམ་གཞག་འདི་དག་དང་།གཟའ་དང་སྐར་མའི་འཕྲོད་སྦྱོར་དང་།སོ་ནམ་དང་ཐོང་གཤོལ་སོགས་ཀྱི་རྩིས་ལྟ་བུ་དང་།ལྷག་པར་དུ་རང་རེ་དགོན་སྡེ་དག་ལ་ནི་སྤྱི་རྩིས་འདི་ཉིད་གཙོ་བོར་བཟུང་ཚེ་ཉོག་དྲ་མང་པོ་ཞིག་གི་མགོ་བཟུང་བ་ཡིན་ཏེ།དཔེར་ན།གཞི་གསུམ་ཀྱི་སྐབས་སུ་དེང་དགུང་ཟླ་ཡར་གྱི་ངོས་ཞེས་སོགས་ཀྱི་སྐབས་སུ་ཡར་ངོས་མི་འདྲ་བ་གཉིས་ཡོད་པ་དང་།ཆོ་འཕྲུལ་སྨོན་ལམ་དང་།ས་ག་ཟླ་བ།ལྷ་བབས་དུས་ཆེན།དགའ་ལྡན་ལྔ་མཆོད་སོགས་ལོ་གཅིག་ལ་གཉིས་རེ་ཡོད་པ་གསུམ་རེར་མི་འགྱུར་བའི་ངེས་པའང་གཏན་ནས་མེད་དེ།དེ་དག་ཀྱང་ལོ་ཟླ་ཚེས་ཞག་གི་བརྩི་ཚུལ་མི་འདྲ་བ་ལ་གཙོ་བོར་འཛིན་ཚུལ་མི་འདྲ་བའི་དབང་གི་བྱུང་བ་ཡིན་ནོ།།